Komission kertomus neuvostolle - Vuosikertomus 29 päivänä huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta aiheutuneesta tilanteesta {SEK(2009) 1182} /* KOM/2009/0478 lopull. */





[pic] | EUROOPAN YHTEISÖJEN KOMISSIO | Bryssel 14.9.2009 KOM(2009) 478 lopullinen KOMISSION KERTOMUS NEUVOSTOLLE Vuosikertomus 29 päivänä huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta aiheutuneesta tilanteesta {SEK(2009) 1182} KOMISSION KERTOMUS NEUVOSTOLLE Vuosikertomus 29 päivänä huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta aiheutuneesta tilanteesta Johdanto Liittymisasiakirjan pöytäkirjassa 10 olevan 2 artiklan mukaisesta järjestelystä 29 päivänä huhtikuuta 2004 annettu neuvoston asetus (EY) N:o 866/2004[1], jäljempänä ’vihreää linjaa koskeva asetus’, tuli voimaan 1. toukokuuta 2004. Siinä määritellään ehdot, joiden mukaisesti EU:n lainsäädäntöä sovelletaan tavaroiden, henkilöiden ja palvelujen liikkumiseen Kyproksen tasavallan hallituksen tosiasialliseen hallintaan kuuluvien ja siihen kuulumattomien Kyproksen tasavallan alueiden välisen linjan yli. Tämä kertomus koskee ajanjaksoa 1. toukokuuta 2008 – 30. huhtikuuta 2009. 1. Muutokset vihreää linjaa koskevaan asetukseen Neuvosto antoi 16. kesäkuuta 2008 asetuksen vihreää linjaa koskevan asetuksen muuttamisesta kaupan helpottamiseksi Kyproksen saarella[2]. Muutosasetuksessa säädettiin Kyproksen pohjoisosasta tulevien maataloustuotteiden tullien yleisestä poistamisesta, kun tuotteilla käydään kauppaa vihreän linjan yli. Lisäksi vihreän linjan ylittävien henkilöiden matkatavaroihin sisältyvien tavaroiden kokonaisarvoa nostettiin 135 eurosta 260 euroon Kyproksen turkkilaisyhteisön taloudellisen kehityksen edistämiseksi. Tavaroita, joiden arvo on enintään 260 euroa, voidaan nyt tuoda ilman tulleja, valmisteveroa ja veroja linjan yli Kyproksen tasavallan hallituksen hallinnassa oleville alueille tai Yhdistyneen kuningaskunnan suvereniteettiin kuuluvalle tukikohta-alueelle[3]. Tämä sääntö ei koske savukkeita ja alkoholia, joita koskevat rajat määritellään vihreää linjaa koskevan asetuksen 6 artiklan 2 kohdassa. Muutoksilla säädeltiin avoimella tavalla tavaroiden väliaikaista tuontia (korkeintaan kuudeksi kuukaudeksi) Kyproksen pohjoisosasta hallituksen hallinnassa oleville alueille tai SBA-alueelle. Vihreää linjaa koskevaan asetukseen tehtyjen muutosten täytäntöönpano on sujunut ongelmitta. Ne eivät kuitenkaan ole johtaneet Kyproksen turkkilaisten vihreän linjan yli kauppaamien tuotteiden tai tarjoamien palvelujen huomattavaan kasvuun. Tavaroiden väliaikaista tuontia koskevat Kyproksen kansalliset säännöt (tullilaitoksen kiertokirjeen muodossa; SBA:n hallinto on huomioinut ne) ovat olleet voimassa 1. marraskuuta 2008 alkaen. Tästä ajankohdasta alkaen on kirjattu yhteensä 73 tapausta. Tapauksista 27 koski korjattavia tavaroita, 14 näytteille asetettavia tavaroita ja yksi ammatinharjoittamisvälineitä. Lisäksi 31 tapausta koski sellaisten henkilöiden (muihin maihin rekisteröityjä) kuljetusvälineitä, jotka olivat saapuneet hallituksen hallinnassa oleville alueille Kyproksen pohjoisosassa sijaitsevan sataman kautta ja jotka ilmoittivat aikovansa oleskella hallituksen hallinnassa olevilla alueilla alle kuusi kuukautta. Tähän mennessä väliaikaisesta tuonnista ei ole vaadittu vakuutta. 2. Täytäntöönpanotoimenpiteet Komissio teki 21. tammikuuta 2009 päätöksen uusien kasvintarkastajien nimittämisestä Kyproksen tasavallan hallituksen tosiasialliseen hallintaan kuulumattomilla alueilla tehtäviä tarkastuksia varten (ks. jäljempänä 4.6 kohta). 3. Vihreän linjan ylittävät henkilöt 3.1. Vihreän linjan ylitykset vahvistetuissa ylityspaikoissa Asetus muodostaa vakaan oikeudellisen kehyksen kyproslaisten, muiden EU-kansalaisten ja kolmansien maiden kansalaisten liikkumiselle vihreän linjan yli vahvistetuissa ylityspaikoissa. Kyproksen tasavallalta saatujen tietojen mukaan raportointijakson aikana 730 310 (edellisenä vuonna 633 163) Kyproksen kreikkalaista ylitti linjan 193 909 ajoneuvossa (edellisenä vuonna 426 990)[4] hallituksen hallinnassa olevilta alueilta Kyproksen pohjoisosaan ja 1 287 126 (edellisenä vuonna 1 162 739) Kyproksen turkkilaista ylitti vihreän linjan 451 334 ajoneuvossa (edellisenä vuonna 602 992) Kyproksen pohjoisosasta hallituksen hallinnassa oleville alueille[5]. Kyproksen tasavallalta saatujen tietojen mukaan raportointijaksolla vihreän linjan ylitti lisäksi 739 097 ei-kyproslaista EU:n kansalaista ja kolmannen maan kansalaista (edellisen vuoden luku ei ole saatavilla). Näihin lukuihin eivät kuitenkaan sisälly henkilöt ja ajoneuvot, jotka käyttivät Pergamosin ja Strovilian ylityspaikkoja, jotka ovat SBA:n hallinnon alaisia. SBA:n hallinto ei pidä tarkkoja tilastoja näistä ylityspaikoista. SBA:n hallinnon arvioiden mukaan raportointijaksolla vuodessa keskimäärin 94 000 Kyproksen kreikkalaista ylitti Strovilian ylityspaikassa linjan Kyproksen pohjoisosaan ja 243 000 Kyproksen turkkilaista SBA-alueelle ja keskimäärin 34 000 Kyproksen kreikkalaista ylitti Pergamosin ylityspaikassa linjan Kyproksen pohjoisosaan ja 168 000 Kyproksen turkkilaista SBA-alueelle[6]. Ylityspaikoissa työskentelevän Kyproksen tasavallan poliisin henkilöstön määrä väheni 67:stä (2008) 63:een (2009). Ylityspaikkojen päivittäisten linjanylitysten osalta ei ilmoitettu suuremmista ongelmista. 3.2. Vihreän linjan yli kulkeva laiton muuttoliike Laittomasti vihreän linjan ylittävien kolmansien maiden kansalaisten suuri määrä on edelleen vakava huolenaihe. Kyprokselta saatujen tietojen mukaan raportointijaksolla pidätettyjen laittomien maahanmuuttajien kokonaismäärä väheni hieman verrattuna edellisvuoden huipputasoon (5 844:stä 5 560:een) – Liite IV. Kyproksen poliisi ilmoitti, että näistä 5 560 laittomasta maahanmuuttajasta vain 35 tuli suoraan hallituksen hallinnassa oleville alueille ja 5 525 tuli hallituksen hallinnassa oleville alueille vihreän linjan kautta. Kyproksen poliisi pidätti näistä 5 525 laittomasta maahanmuuttajasta 5 347 ja SBA:n poliisi 178 laitonta maahanmuuttajaa, jotka luovutettiin Kyproksen poliisille. Kyproksen poliisin mukaan laittomat maahanmuuttajat tulivat pääasiassa seuraavista maista: Syyria (48 prosenttia), Iran (9 prosenttia) sekä Länsiranta ja Gazan alue (9 prosenttia). Suuri osa laittomasti saapuvista kolmansien maiden kansalaisista hakee myöhemmin turvapaikkaa (2 226 yhteensä 5 560:stä). Samoin merkittävä määrä laittomia maahanmuuttajia poistui maasta vapaaehtoisesti (2 415 verrattuna 1 509:ään viime vuonna)[7]. Kyproksen poliisi on arvioinut saapumisreitin hallituksen hallinnassa oleville alueille samoin perustein kuin edellisinä vuosina[8], pääasiassa maahanmuuttajien esittämien asiakirjojen ja antamien lausuntojen perusteella. Asiakirjojen osalta Kyproksen poliisin luvut osoittavat huolestuttavan suuntauksen, jonka mukaan 65 prosentilla (viime vuonna 47 prosentilla) niistä laittomista maahanmuuttajista, joiden raportoidaan saapuneen hallituksen hallinnassa oleville alueille vihreän linjan kautta (3 486 yhteensä 5 347:stä), oli passissaan joko Turkissa (36 prosenttia) tai Kyproksen turkkilaisessa osassa (28 prosenttia)[9] saatu maahantulo- tai maastalähtöleima, Turkin myöntämä viisumi, joka sallii matkustamisen myös Kyproksen pohjoisosaan (1 prosentti), tai Pohjois-Kyproksen turkkilaisen tasavallan (TRNC) myöntämä ’viisumi’ tai ’oleskelulupa’ (0,2 prosenttia)[10]. Kyproksen tasavallan viranomaisten antamien tietojen mukaan 131 laittoman maahanmuuttajan (joista useimmat olivat syyrialaisia ja irakilaisia) todettiin käyttäneen suoraa lauttayhteyttä Syyrian Latakiasta Kyproksen pohjoisosan Famagustaan ja välttäneen näin matkustamisen Turkin kautta. Viranomaiset epäilevät kuitenkin, että paljon suurempi määrä laittomia maahanmuuttajia käytti tätä reittiä. Paikalliset asukkaat ja maanviljelijät käyttävät edelleen Pergamosin kylässä (sijaitsee osittain SBA-alueella ja osittain Kyproksen pohjoisosassa) tai sen läheisyydessä sijaitsevia useita luvattomia ylityspaikkoja, joita on erityisen vaikea valvoa. Tältä osin SBA:n hallinto ilmoitti komissiolle, että SBA:n poliisi, SBA:n tulli- ja maahanmuuttovirasto ja Yhdistyneen kuningaskunnan sotilasjoukot jatkavat tiivistä yhteistyötä laittoman maahanmuuton torjumiseksi. Lisäksi SBA:n tulli- ja maahanmuuttovirasto perusti erityisen tiedusteluryhmän ja otti palvelukseensa seitsemän uutta operatiivista virkamiestä, partiointia lisättiin yleisesti (yhteensä 2 816 partiokierrosta raportointijaksolla), lisäkoulutusta annettiin ja erilaisia teknisiä laitteita (erityisesti pimeänäkölaitteita) ostettiin. SBA:n hallinto jatkaa myös menestyksekkäästi tiedustelutietojen jakamista ja hyvän yhteistyön ylläpitämistä molempien puolien kanssa. Kyproksen turkkilaisyhteisön antamien tietojen mukaan raportointijaksolla 2 713:a kolmannen maan kansalaista ei päästetty Kyproksen pohjoisosaan (heistä 1 146 oli Turkista)[11]; 528 laitonta maahanmuuttajaa pidätettiin (useimmat Syyriasta) ja palautuspäätöksiä tehtiin 564 (yhtään maastakarkotusta ei kuitenkaan toteutettu). Komissio on jatkanut rakentavaa vuoropuhelua Kyproksen tasavallan viranomaisten ja SBA:n hallinnon kanssa virkamiestasolla. Yhteisessä työpajassa ja muissa järjestetyissä kokouksissa keskityttiin erityisesti linjan yli tulevien laittomien maahanmuuttajien aiheuttamaan ongelmaan. Samassa yhteydessä Kyproksen tasavallan edustajat ilmoittivat komissiolle toimenpiteistä, joita oli toteutettu raportointijakson aikana. Näitä toimenpiteitä olivat Kyproksen poliisin laatima nelivuotinen strateginen suunnitelma (2008–2011), johon sisältyy laittoman maahanmuuton torjunta, linjan vartioinnissa käytettävän paikallisten poliisiasemien ja poliisin muun henkilöstön lisääminen[12], erityisen poliisipartion pysyvä läsnäolo Pergamosin ja Pylan kylien suojattomimmalla alueella, Kyproksen poliisin ja Kyproksen kansalliskaartin huhtikuussa 2009 allekirjoittama yhteisymmärryspöytäkirja, jonka tavoitteena on yhteistyön lisääminen, ja kahden helikopterin[13] käyttäminen linjan valvonnassa. Sekä Kyproksen tasavalta että SBA lisäsivät vihreän linjan valvontaa raportointijakson aikana. Kyproksen tasavalta varoo kuitenkin edelleen toteuttamasta toimenpiteitä, jotka voisivat saada vihreän linjan näyttämään ulkorajalta. Kyproksen kreikkalaisen ja turkkilaisen yhteisön välillä ei ollut suoraa tietojenvaihtoa raportointijakson aikana. YK:n tuella toimivassa rikollisuutta ja rikosasioita käsittelevässä teknisessä komiteassa näiden kahden yhteisön johtajat kuitenkin sopivat periaatteessa tietojenvaihtamisesta vastaavan yksikön perustamisesta. Valvonnan arvioidaan olevan tehokasta ylityspaikoissa. Ottaen huomioon laittomien maahanmuuttajien yhä huolestuttavan suuren määrän komissio katsoo, että Kyproksen tasavallan on vihreää linjaa koskevan asetuksen 3 artiklan mukaisesti ja SBA:n hallinnon on asetuksen 2 artiklan 5 kohdan mukaisesti tehostettava valvontaa vihreän linjan ylityspaikkojen välillä. Näiden yhteisöjen välistä yhteydenpitoa ei pitäisi estää. 4. Vihreän linjan ylittävät tavarat 4.1. Kaupan arvo Komission asetuksen (EY) N:o 1480/2004[14] 8 artiklan mukaisesti Kyproksen turkkilainen kauppakamari ilmoitti komissiolle kuukausittain niiden tuotteiden tyypin, määrän ja arvon, joille se on myöntänyt saateasiakirjat. Myös Kyproksen tasavallan viranomaiset ilmoittivat kuukausittain komissiolle vihreän linjan ylittäneiden tuotteiden tyypin, määrän ja arvon. Kuukausiraporteissa ilmoitettiin tavarat, jotka ovat saapuneet hallituksen hallinnassa oleville alueille SBA:n hallintoon kuuluvien Pergamosin ja Strovilian ylityspaikkojen kautta. Kyproksen turkkilaisen kauppakamarin antamien raporttien mukaan niiden tavaroiden kokonaisarvo, joille raportointijaksolla myönnettiin saateasiakirjat, oli 8 573 421 euroa, kun taas kaupassa tosiasiallisesti liikkuneiden tavaroiden arvo oli noin 5 471 465 euroa[15]. Luvut osoittavat, että edelliseen raportointijaksoon verrattuna vihreän linjan ylittäneiden tavaroiden kokonaisarvo kasvoi. Kyproksen tasavallan raporttien mukaan linjan ylittäneiden tavaroiden kauppa-arvo kasvoi yli kolmanneksella edelliseen jaksoon verrattuna eli 4 473 408 eurosta 6 111 030 euroon. Olisi kuitenkin huomattava, että perunakaupan osuus kaupan kokonaisarvosta oli jälleen melkein 30 prosenttia ja että se oli tärkein tekijä vihreän linjan yli käytävän kaupan kasvussa. Lokakuussa 2008 tavaroita kuljetettiin yli 830 000 euron arvosta vihreän linjan toiselle puolelle. Tämä on korkein kirjattu taso vihreää linjaa koskevan asetuksen voimaantulon jälkeen. Tärkein kauppatavara oli peruna, jonka osuus kaupasta oli yli 450 000 euroa. Vihreän linjan yli käytävän kaupan osuus Kyproksen turkkilaisyhteisön kokonaiskaupasta on noussut tasaisesti, ja se saavutti vuonna 2008 lähes 12 prosentin ennätystason. Vaikka asia ei kuulukaan vihreää linjaa koskevan asetuksen soveltamisalaan, voidaan todeta, että Kyproksen kauppa- ja teollisuuskamarin toimittamien lukujen mukaan hallituksen hallinnassa olevilta alueilta Kyproksen pohjoisosaan suuntautuneen kaupan arvo oli raportointijaksolla 1 095 060 euroa, kun se edellisellä jaksolla oli 1 015 340 euroa. Hallituksen hallinnassa olevilta alueilta Kyproksen pohjoisosaan suuntautuva kauppa siis säilyi suunnilleen samansuuruisena ja on noin kuudesosan päinvastaiseen suuntaan tapahtuneesta kaupasta (edellisellä raportointijaksolla se oli vielä lähes neljäsosa)[16]. Kyproksen turkkilaisyhteisö käyttää edelleen kauppajärjestelmää, jossa otetaan periaatteessa huomioon vihreää linjaa koskevassa asetuksessa säädetyt rajoitukset. Vihreää linjaa koskevaan asetukseen vuonna 2008 tehtyjä muutoksia ei kuitenkaan ole otettu huomioon varsinkaan matkustajille myönnettävän tullivapauden nostamisen osalta 135 eurosta 260 euroon (ks. 1 kohta). Kyproksen turkkilaista kauppajärjestelmää ei aina sovelleta johdonmukaisesti, minkä vuoksi kestävien kauppasuhteiden luominen on vaikeaa. Kyproksen turkkilaiset ovat avoimesti ilmoittaneet paikallisen talouden suojelun olevan pääsyy siihen. Esimerkiksi useiden Kyproksen turkkilaisten perunanviljelijöiden ei sallittu tuoda siemenperunoita Kyproksen pohjoisosaan vihreän linjan yli kesällä 2008. Tämä ongelma ei ollut niin suuri, että sillä olisi ollut merkittävä vaikutus perunantuotantoon alueella. 4.2. Tavaratyypit Tavaratyyppejä koskevat numerotiedot osoittavat, että hallituksen hallinnassa oleville alueille saapui vihreän linjan yli vain vähän uusia kauppatavaroita, joista tuore kala oli merkittävin. Kuten edellisellä raportointijaksolla, vihannekset muodostivat pääosan kaupasta, ja tänä vuonna niitä seurasivat rakennusmateriaalit ja kivituotteet[17]. Raportointijakson aikana vihreän linjan yli käyty kauppa oli yhtä poikkeusta lukuun ottamatta saaren sisäistä kauppaa. Toukokuussa 2008 maa- ja vesinäytteitä (joilla ei ole kaupallista arvoa) kuljetettiin vihreän linjan yli ja sen jälkeen Saksaan testattavaksi. Edelleen on kuitenkin epäilyjä (joista riippumattomat kasvintarkastajat ovat ilmoittaneet komissiolle), että Kyproksen turkkilaisia perunoita, jotka alkuperäisen ilmoituksen mukaan oli tarkoitettu kulutukseen Kyproksella, on pakattu uudelleen hallituksen hallinnassa olevilla alueilla ja myyty ulkomaille. 4.3. Sääntöjenvastaisuudet Toukokuusta 2008 alkaen Kyproksen tasavallan viranomaiset ovat ilmoittaneet kahdeksasta sääntöjenvastaisesta tapauksesta (joiden kauppa-arvo on yhteensä 7 166 euroa), joissa tavaroiden ei sallittu ylittää vihreää linjaa. Kolmessa tapauksessa tuoretta kalaa takavarikoitiin ja tuhottiin Kyproksen tasavallan eläinlääkintäviranomaisten todettua, että kyseiset lähetykset eivät täyttäneet elintarviketurvallisuusstandardeja (kauppa-arvo yhteensä 2 137 euroa). Muita syitä tavaroiden käännyttämiselle olivat se, että tuotteita ei ollut merkitty vaatimusten mukaisesti (esim. rakennusmateriaalit ja kaapelit), tarttuvien tautien riski (viininlehdet) ja kielto käydä kauppaa sitrus- ja eukalyptuspuista sekä männyistä saatavalla puulla. Todetun suu- ja sorkkataudin leviämisriskin vuoksi komissio kielsi huhtikuussa 2009 heinän ja oljen kaupan vihreän linjan yli. Huhtikuussa 2009 eräät Kyproksen tasavallan parlamentin jäsenet väittivät parlamentin istunnossa, että vihreää linjaa koskevaa asetusta käytettiin väärin turkkilaisten tuotteiden tuomiseksi maahan. Kyproksen tasavallan viranomaiset tutkivat tätä asiaa. Komission tietoon ei ole saatettu vahvistettuja sääntöjenvastaisuuksia komissiolle esitetyissä kuukausiraporteissa eikä muiden virallisten kanavien kautta. 4.4. Tavaroiden liikkumisessa tapahtunut myönteinen kehitys Raportointijaksolla tapahtui myönteistä kehitystä, joka poisti joitakin vihreän linjan yli käytävää kauppaa aikaisemmin haitanneita esteitä. Esimerkkejä tästä kehityksestä ovat seuraavat: - Maaliskuussa 2009 Kyproksen kreikkalais- ja turkkilaisyhteisön johtajat antoivat Kyproksen turkkilaisen kauppakamarin ja Kyproksen kauppa- ja teollisuuskamarin yhdessä järjestämässä tilaisuudessa yhteisen lausuman, jossa kannustetaan vihreän linjan yli käytävään kauppaan[18]. - Samassa tilaisuudessa käynnistettiin YK:n UNDP-ACT-ohjelmasta rahoitettu ’keskinäistä riippuvuutta’ koskeva hanke, jonka tavoitteena on lisätä saaren sisäistä kauppaa ja yritysten yhteistyötä, vahvistaa keskinäistä taloudellista riippuvuutta, kannustaa yhteistä suunnittelua ja luoda enemmän mahdollisuuksia kumppanuuksiin. - Kolmen kamarin (Kyproksen kauppa- ja teollisuuskamari, Kyproksen turkkilainen kauppakamari ja Kyproksen turkkilainen teollisuuskamari) jatkuvat pyöreän pöydän kokoukset. - USAIDin rahoittaman EDGE-hankkeen tuella on toteutettu eri toimia, joiden tavoitteena on helpottaa vihreän linjan yli käytävää kauppaa. Näitä toimia ovat siemenperunoiden ja maatalouskoneiden ostamisen tekeminen helpommaksi Kyproksen turkkilaisyhteisölle, yksityiskohtaiset kauppaa koskevat analyysit uusien kauppamahdollisuuksien löytämiseksi, interaktiivisen verkkosivuston luominen ja tunnetuksi tekeminen (kyproslaisten tuottajien verkoston web-portaali) sekä avustaminen molempia yhteisöjä koskevan vihreän linjan sovittelujärjestelmän valmistelutöissä. - Perunakauppa jatkui suurena ilman ongelmia. 4.5. Jäljellä olevat tavaroiden liikkumista vaikeuttavat esteet ja ongelmat Edellä kuvatusta myönteisestä kehityksestä huolimatta vihreän linjan yli käytävää kauppaa vaikeuttavat yhä monet esteet. Kuljetuksia koskevassa kysymyksessä ei ole edistytty viime vuodesta[19]. Kyproksen turkkilaiset hyötyajoneuvot, erityisesti kuorma-autot ja linja-autot, eivät voi edelleenkään liikkua vapaasti koko saarella. Suurempi joustaminen tässä asiassa kummallakin puolella lisäisi taloudellista yhteistyötä. Edistystä ei ole tapahtunut myöskään muiden Kyproksen turkkilaisen kauppakamarin komissiolle ilmoittamien kaupan esteiden osalta. Kyproksen turkkilaiset kauppiaat ovat edelleen ilmoittaneet vaikeuksista saada tuotteitaan valintamyymälöiden hyllyille ja mainostaa tuotteitaan ja palveluitaan lehdissä hallituksen hallinnassa olevilla alueilla. Joillakin vihreän linjan eteläpuolella olevilla ostajilla näyttää edelleen olevan psykologinen este ostaa Kyproksen turkkilaisia tuotteita, jos ne on merkitty Kyproksen turkkilaisiksi. Nämä esteet ovat pienempiä, kun tuotteet on pakattu (uudelleen) ilman tarkkaa alkuperämerkintää[20]. [21] Kyproksen turkkilaisten osallistuminen Kyproksen kansainvälisille messuille vuonna 2009 oli tietojen mukaan erittäin vähäistä. Tavaroiden salakuljetus vihreän linjan yli on edelleen laajamittaista (tosin mahdollisesti hieman alhaisemmalla tasolla hintaerojen pienentymisen vuoksi). Epävirallisten lausuntojen ja lehdistötietojen[22] mukaan salakuljetettujen tavaroiden arvo on yhä moninkertainen laillisen kaupan arvoon verrattuna. Kyproksen tasavallan ja SBA:n tullin takavarikoimien tavaroiden perusteella savukkeita ja muita tupakan muotoja salakuljetettiin yhä eniten; salakuljetettuihin tavaroihin sisältyi myös mm. kaupallisia määriä tuoretta kalaa ja etanoita. Tavaroiden salakuljetusongelma korostaa sitä, että Kyproksen tasavallan hallituksen ja SBA:n hallinnon on jatkuvasti panostettava vihreän linjan tehokkaaseen valvontaan. Myös siitä olisi todennäköisesti apua, jos SBA:n hallinto valvoisi tiukemmin puskurivyöhykkeellä (vihreää linjaa koskevan asetuksen 4 artiklan 10 kohta) sijaitsevan Pylan kylän Kyproksen turkkilaiselle väestölle toimitettujen tavaroiden luonnetta ja määrää sekä Pergamosin kylässä tai sen läheisyydessä sijaitsevia epävirallisia ylityspaikkoja. 4.6. Kaupan helpottaminen Tiettyjen tuotteiden kaupan helpottamiseksi on toteutettu seuraavat toimenpiteet: Peruna Perunoista ei kanneta tullia, mutta kussakin kuorma-autossa on oltava komission asetuksen (EY) N:o 1480/2004[23] liitteen III mukaisesti riippumattoman kasvintarkastajan antama kasvintarkastuskertomus. Helpottaakseen vihreän linjan yli käytävää perunakauppaa komissio varmisti, että kyseiset asiantuntijat olivat paikalla keskeytyksettä kahden pääsatokauden aikana. Koska kasvintarkastajia tarvittiin yhä enemmän, komissio nimitti seitsemän uutta riippumatonta kasvintarkastajaa auttamaan perunoiden tarkastuksissa. Sitrushedelmät Lokakuussa 2008 ensimmäinen merkittävä sitrushedelmälähetys ylitti vihreän linjan. Sen jälkeen lähetyksiä on ollut useita, ja kaupan kasvu on mahdollista. Hunaja ja kala Tuoreen kalan kauppa alkoi kesäkuun 2008 lopussa ja osoittautui menestyksekkääksi joistakin alkuvaikeuksista huolimatta. Huhtikuussa 2009 kalaa myytiin yli 82 000 euron arvosta vihreän linjan toiselle puolelle. Riippumattomat jäsenvaltioiden asiantuntijat, jotka komissio nimitti komission päätöksen 2007/330/EY[24] liitteen I mukaisesti, tarkastivat Kyproksen turkkilaisia kalastusaluksia. Hunajakauppa ei voinut alkaa raportointijakson aikana kuluttajien ja terveyden suojeluun liittyvistä syistä, sillä hunajanäytteiden analysoinnin tulokset eivät olleet tyydyttäviä. Tomaatit ja sipulit Riippumattomat jäsenvaltioiden asiantuntijat suorittivat satunnaisia kenttätarkastuksia kokonaissadon arvioimiseksi ja tukeakseen siten Kyproksen turkkilaisen kauppakamarin pyrkimyksiä parantaa jäljitettävyyttä ja valvontaa. 5. Päätelmät Vihreän linjan valvonta vahvistetuissa ylityspaikoissa on tyydyttävää. Sekä Kyproksen tasavalta että Yhdistyneen kuningaskunnan suvereniteettiin kuuluvat tukikohta-alueet lisäsivät vihreän linjan valvontaa raportointijakson aikana. Vihreän linjan laittomasti ylittävien kolmansien maiden kansalaisten määrä on kuitenkin edelleen vakava huolenaihe, vaikka pidätettyjen laittomien maahanmuuttajien kokonaismäärä pieneni hieman raportointijaksolla edellisvuoden huipputasoon verrattuna. Komissio katsoo, että laittoman maahanmuuton aiheuttaman ongelman ratkaisemiseksi olisi tärkeää, että Kyproksen tasavalta ja SBA:n hallinto lisäävät edelleen vihreän linjan valvontaa ylityspaikkojen välillä. Kyproksen tasavalta varoo kuitenkin edelleen toteuttamasta toimenpiteitä, jotka voisivat saada vihreän linjan näyttämään ulkorajalta. Ilmoitetut luvut osoittavat, että edelliseen raportointijaksoon verrattuna vihreän linjan ylittäneiden tavaroiden kokonaisarvo kasvoi huomattavasti. Kyproksen tasavallan viranomaisten raporttien mukaan vihreän linjan ylittäneiden tavaroiden kauppa-arvo kasvoi yli kolmanneksella edelliseen jaksoon verrattuna eli 4 473 408 eurosta 6 111 030 euroon. Perunakaupan osuus oli lähes 30 prosenttia. Viime vuonna vihreää linjaa koskevaan asetukseen tehtyjen muutosten täytäntöönpano on sujunut ongelmitta. Ne eivät kuitenkaan ole johtaneet Kyproksen turkkilaisten linjan yli kauppaamien tuotteiden tai tarjoamien palvelujen huomattavaan kasvuun. Vihreän linjan yli käytävä kauppa on edelleen varsin vähäistä osittain asetuksen rajoitetun soveltamisalan vuoksi. Vihreän linjan yli käytävän kaupan osuus Kyproksen turkkilaisten kokonaiskaupasta on kuitenkin kasvanut[25]. Tavaroiden liikkumisessa on tapahtunut myönteistä kehitystä. Vihreän linjan yli käytävälle kaupalle on kuitenkin edelleen esteitä. Kyproksen turkkilaiset hyötyajoneuvot, erityisesti kuorma-autot ja linja-autot, eivät voi liikkua vapaasti koko saarella. Muidenkaan kaupan esteiden osalta ei ole tapahtunut edistystä. Tavaroiden salakuljetus vihreän linjan yli näyttää olevan yhä laajamittaista. Komissio on toteuttanut erilaisia toimenpiteitä helpottaakseen vihreän linjan yli käytävää kauppaa. Tämä koskee erityisesti perunoiden, sitrushedelmien ja kalan kauppaa. Komission loppupäätelmä on, että vihreää linjaa koskeva asetus muodostaa edelleen käyttökelpoisen perustan, joka mahdollistaa tavaroiden ja henkilöiden siirtymisen Kyproksen tasavallan hallituksen hallinnassa oleville alueille. Komissio seuraa edelleen asetuksen täytäntöönpanoa. [1] EUVL L 161, 30.4.2004, s. 128. Asetus sellaisena kuin se on viimeksi muutettuna neuvoston asetuksella (EY) N:o 587/2008 (EUVL L 163, 24.6.2008, s. 1). [2] EUVL L 163, 24.6.2008, s. 1. Neuvoston asetus (EY) N:o 587/2008, annettu 16 päivänä kesäkuuta 2008, asetuksen (EY) N:o 866/2004 muuttamisesta. [3] Sovereign Base Area, jäljempänä ’SBA’. [4] Kyproksen tasavallalta saatujen tilastotietojen mukaan Kyproksen pohjoisosaan saapuvien Kyproksen kreikkalaisten omistamien ajoneuvojen määrä oli keskimäärin 50 000–60 000 ajoneuvoa kuukaudessa marraskuuhun 2007 asti, jonka jälkeen määrä väheni nopeasti noin kolmannekseen (15 000–20 000 ajoneuvoa) ja pysyi sen jälkeen tällä alhaisella tasolla myös raportointijakson aikana. Tämä lasku on pääasiassa seurausta siitä, että tilastoista on marraskuusta 2007 alkaen jätetty pois ajoneuvot, jotka ylittävät linjan Pergamosin ja Strovilian ylityspaikoissa (molemmat SBA:n hallinnossa). [5] Kyproksen tasavallan viranomaiset eivät tilastoi Kyproksen kreikkalaisten paluuta hallituksen hallinnassa oleville alueille ja Kyproksen turkkilaisten paluuta Kyproksen pohjoisosaan (ks. liite VII). [6] Kyproksen turkkilaisyhteisöltä saatujen tietojen mukaan raportointijaksolla 645 091 Kyproksen kreikkalaista 200 892 ajoneuvossa ylitti linjan hallituksen hallinnassa olevilta alueilta Kyproksen pohjoisosaan ja 1 708 919 Kyproksen turkkilaista 645 303 ajoneuvossa ylitti linjan Kyproksen pohjoisosasta hallituksen hallinnassa oleville alueille. [7] Ks. liite VI. [8] Ks. erityisesti vihreää linjaa koskeva kertomus viime vuodelta (komission tiedonanto KOM(2008) 529 lopullinen, 27.8.2008), s. 4. [9] Prosenttiosuudet on laskettu osuutena 65 prosentin luvusta. [10] Ks. liitteet VI ja VIII. [11] Ainoastaan 17 vihreän linjan ylityspaikassa. [12] Kaiken kaikkiaan vähintään 129 henkilötyötuntia (viime vuonna 110) päivää kohden käytettiin vihreän linjan vartiointiin ylityspaikkojen välillä; tähän osallistui 328 paikallista poliisia (viime vuonna 241) (lisäys johtuu osittain raportointivelvollisuuksien kasvusta). Lisäksi muut poliisin yksiköt suorittavat erityisoperaatioita sekä säännöllisiä ja satunnaisia partiokierroksia. [13] Raportointijaksolla kaksi helikopteria (edellisenä vuonna yksi) lensi vihreällä linjalla partiointilentoja yhteensä 100 tuntia (viime vuonna 90 tuntia). [14] Komission asetus (EY) N:o 1480/2004, annettu 10 päivänä elokuuta 2004 (EUVL L 272, 20.8.2004, s. 3). [15] Ks. liitteet I, II ja III. [16] Tilastot luottokorttikuluista viittaavat kuitenkin siihen, että Kyproksen turkkilaiset käyttivät valintamyymälöissä ja muissa kaupoissa hallituksen hallinnassa olevilla alueilla useita miljoonia euroja (ja käyttävät yhä enemmän), mikä ei näy virallisissa vihreää linjaa koskevissa tilastoissa. [17] Ks. liitteet IV ja V. [18] Yhteinen lausuma on julkaistu verkkosivulla http://www.ktto.net/interdependence/index.html . [19] Tarkempia tietoja viime vuoden vihreää linjaa koskessa kertomuksessa. [20] Ks. Mete Hatay, Fiona Mullen, Julia Kalimeri, "Intra-island trade in Cyprus – Obstacles, oppositions and psychological barriers", Prio Cyprus Centre 2008. [21] Tämän vahvistavat myös riippumattomat kasvintarkastajat. [22] Ks. esimerkiksi Kyproksen lehdistössä 12. ja 13. tammikuuta 2009 esitetyt Kyproksen kauppa- ja teollisuuskamarin puheenjohtajan lausunnot. [23] Komission asetus (EY) N:o 1480/2004, annettu 10 päivänä elokuuta 2004 (EUVL L 272, 20.8.2004, s. 3). [24] Komission päätös 2007/330/EY, tehty 4 päivänä toukokuuta 2007 (EUVL L 123, 12.5.2007, s. 30). [25] Vihreää linjaa koskevan asetuksen viiden voimassaolovuoden aikana osuus on kasvanut 2 prosentista 10 prosenttiin. Kyproksen turkkilaisten viennin vuotuinen arvo on noin 50 miljoonaa euroa.